b'\n_START_ARTICLE_\nEnciklopedija Slovenije\n_START_PARAGRAPH_\nEnciklopedija Slovenije je slovenska enciklopedija o re\xc4\x8deh, povezanih s Slovenijo, ki jo je v letih 1987-2002 v 16 zvezkih izdala zalo\xc5\xbeba Mladinska knjiga v sodelovanju s Slovensko akademijo znanosti in umetnosti.\n_START_SECTION_\nUredni\xc5\xa1tvo\n_START_PARAGRAPH_\nPoleg \xc5\xa1tevilnih strokovnih sodelavcev je enciklopedija imela uredni\xc5\xa1ki odbor s tremi glavnimi uredniki (Marjan Javornik, Du\xc5\xa1an Voglar in Alenka Dermastia) ter podro\xc4\x8dne urednike (Rajko Pavlovec, Bla\xc5\xbe Resman, Janez Stergar, Zdravko Mlinar, Peter Weiss, Tone Wraber, Ale\xc5\xa1 Krbav\xc4\x8di\xc4\x8d in Tone Ferenc).\n_START_SECTION_\nNaklada\n_START_PARAGRAPH_\nSprva je izhajala v 30.000 izvodih, po osamosvojitvi Slovenije pa se je pokazalo, da tako velika naklada komercialno ni upravi\xc4\x8dena in se je po\xc4\x8dasi zmanj\xc5\xa1evala, tako da je zadnji 16. zvezek z dodatki in kazalom iz\xc5\xa1el le v polovi\xc4\x8dni nakladi.'